Mina töö teiste alamate liikmete juures võib olla selline, mis on enam omane tervele inimsoole, või ka täiesti individuaalne üksiku mina töö iseenda kallal. Esimesel juhul töötab  inimese muutmisel teatud mõttes kaasa kogu inimsugu, viimane peab aga põhinema täielikult mina enda tegevusel. Kui "mina" nii tugevaks muutub, et ta üksnes täielikult omal jõul astingkeha ümber töötab, siis võib nimetada seda, mida mina sel viisil aisting- ehk astraalkehast moodustab, vaim-iseks (Geistselbst) (või hommikumaa väljendusviisi järgi Manas). See muundumine põhineb oluliselt õppimisel, sisemise elu rikastamisel kõrgemate ideede ja vaadetega. - Ent mina võib talle ürgomases töös veel kõrgemale  tõusta. See toimub siis, kui kujundatakse ümber mitte üksnes astraalkeha. Inimene õpib elus nii mõndagi ja kui ta mingist punktist oma elule tagasi vaatab, võib ta endale öelda: ma olen palju õppinud; kuid ta saab ainult vähesel määral rääkida temperamendi ja iseloomu muutumisest, elu jooksul toimunud mälu paranemisest või halvenemisest. Õppimine mõjutab astraalkeha, eelmainitud muudatused seevastu eeter- ehk elukeha. See on küllalt tabav pilt, kui astraalkeha muutumist elu jooksul võrreldakse kella  minutiosuti ja elukeha ümberkujundamist tunniosuti liikumisega.